‘মোবাইল ছুড়িনি, পড়ে গিয়েছিলাম’, দাবি জীবনকৃষ্ণের

কলকাতা: তিনি মোবাইল ফোন ছুঁড়ে ফেলেননি। পালিয়েও যাননি। তিনি পড়ে গিয়েছিলেন। সিজিও কমপ্লক্স (CGO complex) থেকে বেরিয়ে সেই কথাই বললেন ইডির হাতে গ্রেফতার তৃণমূল বিধায়ক জীবনকৃষ্ণ সাহা (Jibanrishna Saha) । ইডি সূত্রে খবর, শনিবার বিধায়ককে ফের ব্যাঙ্কশাল আদালতে (Banksal Court) নিয়ে যাওয়া হয়। এদিন সিজিও কমপ্লেক্স থেকে বিধায়ককে নিয়ে আদালতের উদ্দেশ্যে রওনা দিয়েছিলেন ইডি আধিকারিকরা। তখনই সাংবাদিকদের প্রশ্নের উত্তরে বড়ঞার বিধায়ক জীবনকৃষ্ণ সাহা বলেন, মোবাইল ছুড়িনি, পড়ে গিয়েছিলাম।

তৃণমূল বিধায়ক জীবনকৃষ্ণ সাহাকে গ্রেফতার করে ইডি। মুর্শিদাবাদের কান্দির আন্দিতে তাঁর গ্রামের বাড়ি থেকে তাঁকে গ্রেফতার করা হয়েছে। তিনি সোমবারও ইডিকে দেখে পালানোর চেষ্টা করেছিলেন বলে অভিযোগ। এমনকি, আবার নিজের মোবাইল ফোন বাড়ির পিছনের ঝোপে ফেলে দেন বলে জানিয়েছিল ইডি আধিকারিকরা। তাঁর বিরুদ্ধে কেন্দ্রীয় তদন্তকারী সংস্থার সঙ্গে অসহযোগিতার অভিযোগ উঠেছিল। তবে, শনিবার আদালতে নিয়ে যাওয়ার সময় তিনি দাবি করলেন তিনি মোবাইল ছুড়ে ফেলেননি, তিনি পড়ে গিয়েছিলেন।

আরও পড়ুন: রবিবার বন্ধ থাকবে দ্বিতীয় হুগলি সেতু, যানযট এড়াতে কোন পথ ধরবেন?

প্রসঙ্গত, বড়ঞার বিধায়ক জীবনকৃষ্ণকে এর আগে ২০২৩ সালের ১৭ এপ্রিল গ্রেফতার করেছিল সিবিআই। সে বারও তাঁর বাড়িতে হানা দিয়েছিল কেন্দ্রীয় সংস্থা। অভিযোগ, কেন্দ্রীয় আধিকারিকদের দেখে জীবনকৃষ্ণ দু’টি মোবাইল ফোন বাড়ির পাশের পুকুরে ছুড়ে ফেলে দিয়েছিলেন। তিন দিন ধরে তল্লাশি চালিয়ে, পুকুরে ডুবুরি নামিয়ে, জল ছেঁচে সেই মোবাইল উদ্ধার করা হয়। যদিও তার থেকে ভাল করে তথ্য উদ্ধার করা সম্ভব হয়নি। এর পর ১৩ মাস জেলে ছিলেন জীবনকৃষ্ণ।